
Lézeres felületi edzés okozta maradó feszültség vizsgálata C45 acélon

Kutatómunkámat 2013 nyarán a hannoveri lézercentrumban töltött 6 hetes szakmai gyakorlat keretében kezdtem, amikor is a lézeres technológia alkalmazásával kezdtem foglalkozni. Vizsgálataim során a lézersugaras edzés és a felületi edzés hatásait vizsgálom, különös tekintettel a kialakuló (maradó) rugalmas feszültségállapotra. TDK dolgozatomban C45 minőségű melegen hengerelt acél mintákon a Bay Zoltán Alkalmazott Kutatási Közhasznú Nonprofit Kft-ben felületi edzéseket hajtottunk végre különböző technológiai paraméterek mellett, úgymint az előtolási sebesség, bevitt teljesítmény és kétféle abszorbens réteg alkalmazása. Felületi edzés során úgy kell felhevíteni a kezelni kívánt anyagrészt, hogy a felületi réteg ausztenitesedjen, majd megfelelő hűtési sebességet kell biztosítani, hogy lejátszódjon az ausztenit-martenzit átalakulás. A hőkezelést követően röntgendiffrakciós módszerrel meghatároztam a hőkezelés környezetében bekövetkező feszültség változásokat. Metallográfiai módszerekkel a lézeres edzés során kialakult mikroszerkezeteti változásokat is bemutatom. A szöveti jellemzőket keménységvizsgálattal is kiegészítettem.
A további vizsgálataim során a lézeres és a hagyományos tömbi edzés során kialakuló körülményeket kívánom összehasonlítani. Hagyományos edzésnél a hőelvonás az alkatrészt körülvevő hűtőközeg irányába, míg lézersugaras edzés esetén a darab közepe felé történik. A fázisátalakulás és a hőmérsékletváltozás is térfogatváltozással jár, így a lezajló folyamatok maradó feszültséget okoznak az anyagban. A kétféle technológia során kialakuló feszültségállapot ezért jelentősen eltérhet, és nagy hatással lehet az alkatrész további élettartamára.



